10.05.2011 09:40   Aprillis registreeris end töötukassas 5 912 uut töötut, mis on väiksem eelnevatel kuudel registreeritud töötute arvust. Võrreldes eelnevate kuudega oli rohkem ka arveloleku lõpetamisi ning kokkuvõttes jätkus langus registreeritud töötute arvus. Aprillis lõpetati arvelolek 8 847 töötul ja seejuures poolte arveloleku lõpetamiste põhjuseks oli tööleminek, teatas töötukassa.    Toetudes eelnevatel kuudel tehtud võrdlustele töötukassa andmetega töötuskindlustusmakse laekumise kohta võib väita, et tegelik ametlikult hõivesse liikujate osakaal on veelgi kõrgem, sest kõik inimesed ei teata töötukassale, et nad on leidnud uue töökoha.    Aprilli jooksul oli töötuna arvel 69 588 inimest ja kuu lõpus oli registreeritud töötute arv 62 009. Võrreldes eelmise aasta aprilli lõpu seisuga on  registreeritud töötute arv vähenenud 32%. Registreeritud töötute arv moodustas aprilli lõpus 16-aastasest kuni pensioniealisest tööjõust 9,6%.    Kõrgeim oli registreeritud töötuse määr endiselt Ida-Virumaal (15,5%) ja madalam Jõgevamaal (6,4%).    Aprilli jooksul lisandus kokku 4 156 uut tööpakkumist, mis on suurem eelnevate kuude tasemest. Viimati oli uute töökohtade juurdevool sarnasel tasemel eelmise aasta mais. Seega on vahendatavate töökohtade arvu tõusu taga osaliselt tõenäoliselt ka  hooajatööde kasv.    Kõige suurem osakaal vahendatavatest töökohtadest oli teenindus- ja müügitöötajatele (24%). Nende ametialade tööpakkumistes on olnud viimastel kuudel ka kõige suurem kasv. Järgnesid oskus- ja käsitöölistele (20%), seadme- ja masinaoperaatoritele (15%) ning lihttöölistele (14%) pakutavad töökohad.    Tööalasel koolitusel osaleti aprillis 3 226 ja tööotsingu koolitusel (tööotsingu töötoas) 851 korral. Tööpraktikal osales 577, tööharjutusel 505 ning tööklubis 1 039 inimest.  Karjäärinõustamise teenust osutati 1 700 inimesele. Ettevõtluse alustamise toetuse abil sai ettevõtte luua 50 inimest, kelle äriplaanide kohaselt luuakse 71 uut töökohta. Palgatoetusega rakendus aprillis tööle 582 inimest. Kokku oli aprillis palgatoetusega töötamas 3 905 inimest.    Töötukassa maksis aprillis töötuskindlustushüvitist 14 022 inimesele ehk 20% kuu jooksul arvel olnud töötutest. Keskmine täiskalendrikuu eest makstud hüvitis oli 289 eurot ning hüvitise maksmisele kulus kokku üle 3,6  miljoni euro. Ligikaudu 64 euro suurust töötutoetust sai aprillis 11 390 ehk 16% kuu jooksul arvel olnud töötutest.    Kindlustushüvitist koondamise korral määras töötukassa 474 inimesele. Keskmine aprillis määratud hüvitis oli 1 113 eurot ja hüvitise kulu oli ligi 578 000 eurot.    Tööandja maksejõuetuse hüvitise määras töötukassa aprillis 308 inimesele. Keskmine määratud hüvitis oli 1 727 eurot ning hüvitise maksmiseks kulus töötukassal aprillis 804 000 eurot.